Geen aanklagte teen Zuma, sê presidensiePres. Jacob Zuma. Foto: DoC Die presidensie het Donderdag teruggekap teen ŉ uitspraak van ŉ opposisieparty dat president Jacob Zuma voor die hof gebring moet word op korrupsie-aanklagte deur te sê geen aanklagte is teen die president aanhangig gemaak nie. Die presidensie het hierdie verklaring uitgereik in reaksie op ŉ uitspraak deur die Congress of the People (Cope) wat gesê het Zuma moet soos Koning Buyelekhaya Dalindyebo voor die hof gebring word. Die party het gesê Zuma manipuleer die regstelsel om te verhoed dat korrupsie aanklagte teen hom heringestel word. Die presidensie het Cope se uitspraak as “misleidend en opportunisties” bestempel. “Dit is ŉ infame leuen en ernstige fabrikasie. Geen strafregtelike aanklagte is teen president Zuma ingedien nie. Die aanklagte teen die president is in 2009 deur die waarnemende nasionale direkteur van openbare vervolging teruggetrek. Om te sê die president moet voor ŉ hof antwoord op aanklagte wat nie bestaan nie, is opportunisties en kwaadwillig.” Die Demokratiese Alliansie (DA) is al die afgelope ses jaar in ŉ hofgeding gewikkel om die besluit om talle aanklagte teen Zuma, wat uit die omstrede 1999-wapentransaksie gespruit het, terug te trek. Volgens die DA het Zuma verseker sleutelrolspelers in die vervolgingsdiens is simpatiek teenoor hom indien ŉ hofbevel ooit uitgereik word om die besluit om die aanklagte terug te trek, te heroorweeg. Koning Dalindyebo het Woensdag begin om 12 jaar tronkstraf uit te dien.